钦定古今图书集成/历象汇编/岁功典/第030卷 > 中和节百辟献农书赋〈同前韵〉 胡直钧
## 钦定古今图书集成/历象汇编/岁功典/第030卷 > 中和节百辟献农书赋〈同前韵〉 胡直钧

农为务本，春则岁华。和者取至和之靡忒，中者象居
中之莫邪。吾君将以发教源于仲序，配节令于孔嘉。
知稼穑之道，则《无逸》之书何远。睹播植之论，审后稷
之训不遐。至若四海无事，万方胥悦，野思疆理之勤，
朝有田畴之说。铸兵器为农器，更旧节为新节。天子
方坐承明之庐，端穆清之居，百执事孜孜而奉职，群
有司济济以进。《书》曰：“陛下德被淳古，时登太初。念耘
耔之勤，每思亲劳。伫丰年之应，曾不自虚。”〈一作摅〉臣所
以极闻见而献可，庶将获小大之所如。伏以羲徇平
秩，时在元吉。既钱镈之徒营，固准直而何失。迟西成
于遗秉之岁，戒东作于寅宾之日。庶居勤之辈，咸执
其常；惰游之人，罔敢不率。皇上谐众议，允嘉猷，载耒
耜而亲耕，天下皆劝；率公卿而终事，庶绩咸修。然后
创典章，颁远迩。斯载耕之自此，伫多稔之千彼。稽《氾
氏》之法，未足方之；考《周官》之规，谅当改是。岂不以群
下执躬，在上务农，故将降元功于后土，介景福于天
宗。况令节适时，良图合盛。近可法于三务，远从规于
八政。岂将独播美于兹辰，冀终古而辉映。